Nos Michael, humilis abbas Sancti Martini, et nos Guillermus, prior Sancti Symphoriani Eduensis, notum facimus universis presentes litteras inspecturis, quod dominus Hugo dictus de Gisors, de Lucenayo, miles, in nostra presencia constitutus, sciens, prudens et spontaneus, confitetur et in veritate recognoscit se tenere in feodum a reverendo in Christo patre domino Girardo, Dei gratia Eduensi episcopo, nomine ipsius ecclesie Eduensis, apud Lucenay, res que inferius subsecuntur: videlicet domum suam quam inhabitat, sitam apud Lucenay, cum orto suo retro dictam domum; item, pratum situm subtus More, in quo sunt circa una sectura prati et dimidia; item, pratum situm ante domum leprosorum de Lucenayo, in quo est circa dimidia sectura prati; item, circa quatuordecim operaturas vinee site apud Lucenay, in terragio de Rivaul; item, in terragio dicto de Longo Campo, circa quatuor operatas vinee, que dicitur vinea de Fatigne; item, circa quatuor operaturas vinee que vocatur vinea leprosorum, sita in dicto terragio de Longo Campo; item, circa duas operaturas vinee que vocatur vinea dou Fratoy; item, quoddam cortue seu ochiam sitam apud Lucenay, inter domum ipsius militis ex una parte, et domum sacerdotalem ex altera, que ochia dicitur ochia Roberti Garnerii; item, sedem et locum cujusdam molendini ac ipsum molendinum, cum omni aisiamento et aquam ipsius molendini, quod molendinum antiquitus vocabatur molendinum donni Johannis de Tylio, que quidem sedes molendini sita est juxta domum leprosorum de Lucenay et vadum quod dicitur vadum Burgi Campi in ripparia de Lucenay, quam quidem ochiam et sedem dicti molendini cum omni aisiamento ipsius dedit et concessit de novo dictus dominus episcopus eidem militi in augmentationem predicti feodi imperpetuum, prout asserit idem miles, de quibus ochia et molendino devenit idem miles, ut asserit, homo predicti domini episcopi Eduensis, et de hiis ipsius domini episcopi intravit homagium, nomine predicte ecclesie Eduensis. In cujus rei testimonium, etc. [sic]. Datum anno Domini Mº CCº sexagesimo nono, mense februarii.